

# Минтимер Шәймиев: “Шахматлар җиңде, дип саныйм”

*15.07.2013*


“Шахматлар җиңде, дип саныйм”,- дип белдерде Татарстан Республикасы Дәүләт Киңәшчесе, Халыкара шахмат федерациясе (FIDE) президентының өлкән киңәшчесе Минтимер Шәймиев. Бүген ул җиңүчеләрне бүләкләү тантанасында катнашып, XXVII Бөтендөнья җәйге студентлар Уеннарының шахмат турнирына йомгак ясады.


ТР Шахмат федерациясе президенты, шахмат уены буенча үзенең күптәнге партнеры Геннадий Захаров белән бергә Минтимер Шәймиев турнирның ирләр арасында соңгы, хәлиткеч партиясен зур кызыксыну белән күзәтте. Филиппин шахматчысы Уэсли Со җиңде, аңа бүләкләү тантанасында Минтимер Шәймиев Универсиаданың алтын медален тапшырды. Көмеш һәм бронза медальләрне Әрмәнстаннан Завен Андриасян һәм Кытайдан Чао Б Ли алды.


Алтын медальне хатын-кызлар арасында шәхси зачетта Кытайдан Джао Ксю яулады, көмеш һәм бронза медальләргә аның ватандашлары – Ю Веньюн һәм Тан Шонгуй лаек булдылар.


Команда зачетында беренче урынны Кытай командасы, икенче урынны Россия шахматчылары, өченче урынны Польша командасы алды. Шахмат буенча ярышлар “Казан” ат спорты комплексында узды.



*ТР Президенты матбугат хезмәте*
Минтимер Шәймиев: “Шахматлар җиңде, дип саныйм”